ละตินอเมริกาสุดฮอตต่างชาติลุยแห่ลงทุน
ละตินอเมริกา สุดฮอต การลงทุนต่างชาติพุ่งพรวด ตลาดภายในร้อนแรง ต่างชาติแห่ลงทุนแหล่งทรัพยากรธรรมชาติ
5 พ.ค. 2555

ละตินอเมริกา สุดฮอต การลงทุนต่างชาติพุ่งพรวด ตลาดภายในร้อนแรง ต่างชาติแห่ลงทุนแหล่งทรัพยากรธรรมชาติ
กระแสการลงทุนจากต่างประเทศในภูมิภาคละตินอเมริกาสุดร้อนแรง เมื่อปีที่แล้วยอดการลงทุนต่างชาติพุ่งขึ้นถึง 27% ไปทำสถิติใหม่ที่ 1.535 แสนล้านเหรียญสหรัฐ สวนทางกับกระแสความซบเซาของเศรษฐกิจโลก และยังสวนทางกับกระแสชาตินิยมทางเศรษฐกิจในภูมิภาคที่กำลังมาแรงขึ้นเรื่อยๆ
บราซิลเป็นประเทศที่รับส่วนแบ่งจากการลงทุนจากต่างประเทศมากที่สุด ตามมาด้วยภูมิภาคแคริบเบียน โดยตัวเลขเอฟดีไอ หรือการลงทุนตรงพุ่งขึ้นถึง 37.4% ไปอยู่ที่ 6.7 หมื่นล้านเหรียญสหรัฐ
ตามข้อมูลของคณะกรรมาธิการเศรษฐกิจประจำภูมิภาคละตินอเมริกาและแคริบเบียน ระบุว่า การลงทุนในชิลีและเม็กซิโกเพิ่มขึ้นเล็กน้อย แต่ทว่าสำหรับโคลัมเบียการลงทุนตรงพุ่งขึ้นถึง 92% ไปที่ 1.32 หมื่นล้านเหรียญสหรัฐ
“ภูมิภาคนี้มีการเติบโตทางเศรษฐกิจอย่างต่อเนื่อง และดึงดูดการลงทุนอย่างยิ่งจากการขับเคลื่อนของตลาดภายในที่มีพลวัตต่อเนื่อง” รายงานระบุ นอกจากนั้นจากราคาวัตถุดิบในตลาดโลกที่มีราคาสูงมากขึ้น ก็ยิ่งผลักดันให้การลงทุนในด้านทรัพยากรธรรมชาติในภูมิภาคนี้ร้อนแรงตามไปด้วยเช่นกัน